Viimane nädal on möödunud suhteliselt räbalalt, kui nüüd siiralt aus olla. Kõik hakkas viltu vedama hetkest, mil Florianopolise poole loksudes bussis mõtisklesin, kui kena, et mul on jalas püksid, mis on juba peaaegu 6 aastat vastu pidanud! H&M ikka pakub head kvaliteeti, mõtlesin omaette rõõmsalt ümisedes. Vaid paar tundi hiljem kärisesid püksid parandamatult katki. Hästi, arutlesin omaette, ongi  vähem muret, mida Euroopasse naastes kohvrist välja visata, suudlesin pükse hüvastijätuks kirglikult ning asetasin nad hostelis nurka, kus koguti vanu rõivaid, mida ränduritel enam vaja ei lähe. Ehk nad veel rõõmustavad kellegi meeli kasvõi paigana mõnel teisel riideesemel.